title: Директива на Съвета от 3 юни 1991 година относно честотната лента определена за координирано въвеждане на цифрови европейски безжични далекосъобщения (DECT) в Общността

text:
               13/ 10

               BG

               Официален вестник на Европейския съюз

               92

         31991L0287

               L 144/45

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      ДИРЕКТИВА НА СЪВЕТА

   от 3 юни 1991 година
   относно честотната лента определена за координирано въвеждане на цифрови европейски безжични далекосъобщения (DECT) в Общността
   (91/287/ЕИО)
   СЪВЕТЪТ НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската икономическа общност, и по-специално член 100а от него,
   като взе предвид предложението на Комисията (1),
   в сътрудничество с Европейския парламент (2),
   като взе предвид становището на Икономическия и социален комитет (3),
   като има предвид, че с Препоръка 84/549/EИО (4) Съветът призовава за въвеждане на услуги на основата на общ хармонизиран подход в областта на далекосъобщенията;
   като има предвид, че Съветът в своята резолюция от 30 юни 1988 г. (5) относно развитието на общия пазар на далекосъобщителни услуги и оборудване призовава за въвеждане на услуги с европейски обхват според изискванията на пазара;
   като има предвид, че ресурсите, предлагани от съвременните далекосъобщителни мрежи, следва да бъдат напълно използвани за икономическото развитие на Общността;
   като има предвид, че Директива 89/336/ЕИО на Съвета от 3 май 1989 г. относно сближаването на законодателствата на държавите-членки относно електромагнитната съвместимост (6) е приложима и следва да бъде отделено специално внимание за избягване на вредните електромагнитни въздействия;
   като има предвид, че безжичните телефонни системи, които се използват понастоящем в Общността и честотните ленти, в които те оперират, се различават значително и е възможно да пречат на ползването на предимствата на услугите с европейски обхват или на ползата от икономии от мащаба, свързани с наистина европейски пазар;
   като има предвид, че Европейският институт за стандарти в далекосъобщенията (ETSI) в момента разработва Европейски далекосъобщителен стандарт (ETS) за цифрови европейски безжични далекосъобщения (DECT);
   като има предвид, че развитието на Европейски далекосъобщителен стандарт (ETS) трябва да вземе предвид сигурността на потребителите и нуждата от оперативна съвместимост в европейски мащаб, както и да даде възможност на потребителите на услуга, базирана на DECT технологията в една държава-членка, да имат достъп до услугата във всяка от другите държави-членки, където има подходящите условия за това;
   като има предвид, че европейското внедряване на DECT ще предостави съществена възможност за установяване на истински европейски цифрови безжични телефонни средства;
   като има предвид, че ETSI e преценил, че за DECT са необходими 20 MHz в районите с висока плътност;
   като има предвид, че по препоръка на Европейската конференция по пощи и далекосъобщения (CEPT) честотна лента 1800—1900 MHz ще бъде използвана за технология DECT в рамките Европа, като отчита факта, че с оглед на системата, може да бъде необходим допълнителен честотен спектър за развитието на DECT;
   като има предвид, че това следва да бъде взето под внимание при подготовката на Световната административна радиоконференция (WARC) през 1992 г.;
   като има предвид, че след датата на определяне на честотната лента за DECT съществуващите услуги може да продължават да бъдат предоставяни в тази лента, при условие че не причиняват смущения на системите DECT, които могат да бъдат въведени с оглед на търговското търсене;
   като има предвид, че прилагането на Препоръка 91/288/EИО на Съвета от 3 юни 1991 г. относно координираното въвеждане на DECT в Общността (7) ще гарантира внедряването на DECT най-късно от 31 декември 1992 г.;
   като има предвид, че Директива 91/263/EИО на Съвета от 29 април 1991 г. относно привеждането в съответствие на законите в държавите-членки във връзка с крайното далекосъобщително оборудване, включително взаимно признаване на тяхното съответствие (8) ще позволи бързото установяване на общи изисквания за съответствие за DECT;
   като има предвид, че въвеждането на DECT зависи от разпределението и наличието на свободна честотна лента, за да се осъществи предаване и приемане между неподвижните базови станции и подвижните станции;
   като има предвид, че ще бъде нужна определена гъвкавост, за да се вземат предвид различните честотни изисквания в различните държави-членки; че ще е необходимо да се следи тази гъвкавост да не доведе до забавяне на внедряването на DECT технологията според търговското търсене в цялата Общност;
   като има предвид, че постепенното освобождаване на пълния честотен обхват в честотната лента, определена по-горе, ще бъде необходимо за въвеждането на DECT в европейски мащаб,
   ПРИЕ НАСТОЯЩАТА ДИРЕКТИВА:
   Член 1
   За целите на настоящата директива Европейският стандарт за система за цифрови европейски безжични далекосъобщения (DECT) е технология, отговаряща на изискванията на Европейския далекосъобщителен стандарт (ETS) за цифрови безжични далекосъобщения, посочени в Препоръка 91/288/EИО и на далекосъобщителни системи, както частни, така и обществени, които директно използват такава технология.
   Член 2
   Държавите-членки, в съответствие с Препоръка T/R 22-02 на CEPT на Европейската конференция по пощи и далекосъобщения, определят честотната лента 1800—1900 MHz зa цифровите европейски безжични далекосъобщения (DECT) от 1 януари 1992 г.
   В съответствие с препоръката на CEPT DECT има приоритет пред другите услуги в същата лента и е защитен в рамките на определената лента.
   Член 3
   1.   Държавите-членки въвеждат в сила необходимите законови, подзаконови и административни разпоредби, за да се съобразят с настоящата директива, преди 31 декември 1991 г. Те незабавно информират Комисията за това.
   2.   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   Член 4
   Комисията докладва на Съвета за прилагането на настоящата директива не по-късно от края на 1995 г.
   Член 5
   Адресати на настоящата директивата са държавите-членки.

      Съставено в Люксембург на 3 юни 1991 година.

            За Съвета

            Президент

         A. BODRY

      (1)  ОВ C 187, 27.7.1990 г., стр. 5.

      (2)  ОВ C 19, 28.1.1991 г., стр. 97 и

      ОВ C 106, 22.4.1991 г., стр. 78.

      (3)  ОВ C 332, 31.12.1990 г., стр. 172.

      (4)  ОВ L 298, 16.11.1984 г., стр. 49.

      (5)  ОВ C 257, 4.10.1988 г., стр. 1.

      (6)  ОВ L 139, 23.5.1989 г., стр. 19.

      (7)  ОВ L 144, 8.6.1991 г., стр. 47.

      (8)  ОВ L 128, 23.5.1991 г., стр. 1.


title: Директива (ЕС) 2015/1787 на Комисията от 6 октомври 2015 година за изменение на приложение II и приложение III към Директива 98/83/ЕО относно качеството на водите, предназначени за консумация от човека

text:
               7.10.2015

               BG

               Официален вестник на Европейския съюз

               L 260/6

         ДИРЕКТИВА (ЕС) 2015/1787 НА КОМИСИЯТА
   от 6 октомври 2015 година
   за изменение на приложение II и приложение III към Директива 98/83/ЕО относно качеството на водите, предназначени за консумация от човека
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 98/83/ЕО на Съвета от 3 ноември 1998 г. относно качеството на водите, предназначени за консумация от човека (1), и по-специално член 11, параграф 2 от нея,
   като има предвид, че:

               (1)

               В приложение II и приложение III към Директива 98/83/ЕО са определени минималните изисквания към програмите за мониторинг на всички води, предназначени за консумация от човека и спецификациите за метода за анализ на различните параметри.

               (2)

               Спецификациите в горепосочените приложение II и приложение III следва да бъдат актуализирани в съответствие с научно-техническия прогрес, както и за да се осигури съгласуваност със законодателството на Съюза.

               (3)

               В приложение II към Директива 98/83/ЕО е дадена възможност за известна гъвкавост при извършването на периодичен мониторинг (audit monitoring) и постоянен мониторинг (check monitoring), като е разрешено при някои обстоятелства пробовземането да е с по-малка честота. Необходимо е конкретните условия за извършване на мониторинг на параметрите при съответни подходящи честоти, както и наборът от техники за мониторинг да бъдат изяснени във връзка с научно-техническия прогрес.

               (4)

               През 2004 г. Световната здравна организация разработи подход за планове за безопасност на водата, който се основава на принципите за управление на риска, формулирани в нейните Насоки за качеството на питейната вода
                   (2). Тези насоки, заедно със стандарт EN 15975-2, отнасящ се за безопасността при водоснабдяването с питейна вода, са международно признати принципи, на които се основават добиването, разпределението, мониторингът и анализът на питейната вода. Поради това приложение II следва да бъде приведено в съответствие с най-новите актуализации на тези принципи.

               (5)

               За да се контролират рисковете за човешкото здраве, програмите за мониторинг следва да осигуряват наличие на мерки по цялата водоснабдителна верига, както и разглеждане на информация от водните тела, използвани за черпене на питейна вода. Общите задължения за прилагане на програми за мониторинг следва да служат за по-добро информационно свързване между водочерпенето и водоснабдяването. Съгласно член 6 от Директива 2000/60/ЕО на Европейския парламент и на Съвета (3), държавите членки трябва да осигурят създаването на регистър (регистри) на защитените територии. Тези защитени територии включват всички водни тела, използвани за черпене на питейна вода, или за които е предвидено такъв вид използване, в съответствие с член 7, параграф 1 от цитираната директива. Резултатите от мониторинга на водните тела по втората алинея от член 7, параграф 1 и по член 8 от цитираната директива следва да се използват за определяне на потенциалния риск за питейната вода преди и след нейното пречистване за целите по Директива 98/83/ЕО.

               (6)

               Опитът показва, че за много (по-специално физични и химични) параметри, съществуващите концентрации рядко надхвърлят граничните стойности. Мониторингът и докладването на такива стойности на параметрите, които нямат практическо значение, би довело до големи разходи, особено в случаите, при които се разглеждат голям брой параметри. Въвеждането при такива обстоятелства на гъвкава честота на мониторинга би дало потенциални възможности за спестяване на разходи, без да се засягат общественото здраве или други ползи. Също така, гъвкавият мониторинг намалява събирането на данни, които дават малко информация или изобщо не дават информация за качеството на питейната вода.

               (7)

               Поради това на държавите членки следва да бъде разрешено да правят дерогации от програмите за мониторинг, които са въвели, при условие че се правят надеждни оценки на риска, които биха могли да се базират на публикуваните от Световната здравна организация Насоки за качеството на питейната вода и следва да са съобразени с мониторинга, провеждан по член 8 от Директива 2000/60/ЕО.

               (8)

               Таблица Б2 в приложение II към Директива 98/83/ЕО, която се отнася за бутилираната вода и водата в предназначени за продажба контейнери, е вече ненужна, тъй като тези продукти са обхванати в Регламент (ЕО) № 178/2002 на Европейския парламент и на Съвета (4). Тези продукти са обхванати също и чрез принципа на „анализ на опасностите и контрол в критични точки“ (HACCP), формулиран в Регламент (ЕО) № 852/2004 на Европейския парламент и на Съвета (5) и принципите на официален контрол, формулирани в Регламент (ЕО) № 882/2004 на Европейския парламент и на Съвета (6). Като последица от приемането на тези регламенти, приложение II към Директива 98/83/ЕО de facto вече не се прилага за водата в бутилки или контейнери, предназначена за продажба.

               (9)

               С Директива 2013/51/Евратом на Съвета (7) бяха въведени специфични разпоредби за мониторинг на радиоактивните вещества. Поради това програмите за мониторинг на радиоактивни вещества следва да се определят изключително в съответствие с тази директива.

               (10)

               Лабораториите, прилагащи спецификациите за анализа на параметрите, посочени в приложение III към Директива 98/83/ЕО, следва да работят в съответствие с международно одобрени процедури или основаващи се на критерии стандарти за метрологично качество и да използват, доколкото това е възможно, валидирани методи за анализ.

               (11)

               В Директива 2009/90/ЕО на Комисията (8) е посочено, че за валидирането на методите за анализ трябва да се използва стандарт EN ISO/IEC 17025, или други международно възприети еквивалентни стандарти. Също така, EN ISO/IEC 17025 е и един от стандартите, използвани съгласно Регламент (ЕО) № 882/2004 за акредитирането на лаборатории, посочени от компетентните органи на държавите членки. Поради това е необходимо да се включи разпоредба за използване на този стандарт или на други международно възприети еквивалентни стандарти при валидиране на методите за анализ в контекста на Директива 98/83/ЕО. С оглед на привеждане на приложение III към Директива 98/83/ЕО в съответствие с Директива 2009/90/ЕО, като характеристики за метрологично качество следва да бъдат въведени границата на количествено определяне и неопределеността при измерванията. Но от друга страна, държавите членки следва да могат да продължават да използват като характеристики за метрологично качество по приложение III към Директива 98/83/ЕО точността, прецизността и границата на откриване — за ограничен период и с достатъчно време за адаптиране към този технически напредък.

               (12)

               Въведени бяха няколко стандарта на ISO за анализиране на микробиологични параметри. Така стандартите EN ISO 9308-1 и EN ISO 9308-2 (за определяне на броя на E. coli и колиформни бактерии) и EN ISO 14189 (за анализ на Clostridium perfringens) съдържат всички необходими спецификации за извършване на анализа. Тези нови стандарти и техническите развития следва да бъдат отразени в приложение III към Директива 98/83/ЕО.

               (13)

               За целите на оценяване на еквивалентността на методи, които са алтернативни на посочения в приложение III към Директива 98/83/ЕО метод, на държавите членки следва да се разреши използването на стандарт EN ISO 17994, който вече е въведен като стандарт за еквивалентност на микробиологичните методи в контекста на Директива 2006/7/ЕО на Европейския парламент и на Съвета (9) и на Решение 2009/64/ЕО на Комисията (10). Като алтернативна възможност, на държавите членки следва да се разреши да използват стандарта EN ISO 16140 или всички други подобни международно възприети процедури, съгласно посоченото в член 5, параграф 5 от Регламент (ЕО) № 2073/2005 (11), за да определят еквивалентността на методи, базиращи се на различни от култивирането принципи, които са извън обхвата на стандарт EN ISO 17994.

               (14)

               Следователно приложения II и III към Директива 98/83/ЕИО следва да бъдат съответно изменени.

               (15)

               Мерките, предвидени в настоящата директива, са в съответствие със становището на Комитета, учреден съгласно член 12, параграф 1 от Директива 98/83/ЕО,

         ПРИЕ НАСТОЯЩАТА ДИРЕКТИВА:
   Член 1
   Директива 98/83/ЕО се изменя, както следва:

               1)

               Приложение II се заменя с текста, формулиран в приложение I към настоящата директива.

               2)

               Приложение III се изменя в съответствие с приложение II към настоящата директива.

         Член 2
   1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива в срок до 27 октомври 2017 г. Те незабавно съобщават на Комисията текста на тези разпоредби.
   Когато държавите членки приемат тези разпоредби, в тях трябва да се съдържа позоваване на настоящата директива, или то да се направи при официалното им публикуване. Условията и редът на позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които приемат в областта, обхваната от настоящата директива.
   Член 3
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
   Член 4
   Адресати на настоящата директива са държавите членки.

      Съставено в Брюксел на 6 октомври 2015 година.

            За Комисията

            Председател

         Jean-Claude JUNCKER

      (1)  ОВ L 330, 5.12.1998 г., стр. 32.

      (2)  http://www.who.int/water_sanitation_health/publications/2011/dwq_guidelines/en/index.html.

      (3)  Директива 2000/60/ЕО на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите (ОВ L 327, 22.12.2000 г., стр. 1).

      (4)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изискванията към законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

      (5)  Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (ОВ L 139, 30.4.2004 г., стр. 1).

      (6)  Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (ОВ L 165, 30.4.2004 г., стр. 1).

      (7)  Директива 2013/51/Евратом на Съвета от 22 октомври 2013 г. за определяне на изисквания за защита на здравето на населението по отношение на радиоактивни вещества във водата, предназначена за консумация от човека (ОВ L 296, 7.11.2013 г., стр. 12).

      (8)  Директива 2009/90/ЕО на Комисията от 31 юли 2009 г. за определяне, съгласно Директива 2000/60/ЕО на Европейския парламент и на Съвета, на технически спецификации за химически анализ и мониторинг на състоянието на водите (ОВ L 201, 1.8.2009 г., стр. 36).

      (9)  Директива 2006/7/ЕО на Европейския парламент и на Съвета от 15 февруари 2006 г. за управление качеството на водите за къпане (ОВ L 64, 4.3.2006 г., стр. 37).

      (10)  Решение на Комисията 2009/64/ЕО от 21 януари 2009 г. за определяне, съгласно Директива 2006/7/ЕО на Европейския парламент и на Съвета, на ISO 17994 2004(E) за стандарт по отношение на еквивалентността на микробиологичните методи (ОВ L 23, 27.1.2009 г., стр. 32).

      (11)  Регламент (ЕО) № 2073/2005 на Комисията от 15 ноември 2005 г. относно микробиологични критерии за храните (ОВ L 338, 22.12.2005 г., стр. 1).

      ПРИЛОЖЕНИЕ I

            „ПРИЛОЖЕНИЕ II

               МОНИТОРИНГ

            ЧАСТ А

               Общи цели и програми за мониторинг на водите, предназначени за консумация от човека

                        1.

                        Програмите за мониторинг на водите, предназначени за консумация от човека, трябва да отговарят на следните условия:

                                    а)

                                    да удостоверяват, че прилаганите мерки за контролиране на рисковете за човешкото здраве по цялата водоснабдителна верига — от водосборния басейн през водочерпенето, пречистването и съхранението до разпределението — действат ефективно и че водата в мястото на определяне на съответствието (point of compliance) е здравословна и чиста;

                                    б)

                                    да осигуряват информация относно качеството на водата, доставяна за консумация от човека, така че да може да се докаже, че се спазват задълженията по член 4 и член 5 и определените в приложение I стойности на параметрите;

                                    в)

                                    да идентифицират най-подходящите начини за намаляване на риска за човешкото здраве.

                        2.

                        Съгласно член 7, параграф 2, компетентните органи трябва да изготвят програми за мониторинг, съответстващи на параметрите и честотите, определени в част Б от настоящото приложение, като програмите могат да се състоят от следните елементи:

                                    а)

                                    събиране и лабораторен анализ на отделни водни проби (discrete water samples); или

                                    б)

                                    измервания, документирани чрез постоянен процес на мониторинг.

                              Също така, програмите за мониторинг могат да се състоят от:

                                    а)

                                    инспекции на документацията за функционалността и ремонтния статус на оборудването; и/или

                                    б)

                                    инспекции на водосборния басейн, съоръженията за водовземане, пречистване, съхранение, разпределение и доставка на водата.

                        3.

                        Програмите за мониторинг могат да се базират на оценка на риска, както е посочено в част В.

                        4.

                        Държавите членки трябва да осигуряват непрекъснат процес на преразглеждане на програмите за мониторинг, както и тяхното актуализиране или препотвърждаване поне веднъж на всеки пет години.

                  ЧАСТ Б

               Параметри и честоти

            1.   Обща рамка

            В програмата за мониторинг трябва да се вземат предвид параметрите, посочени в член 5, включително тези, които имат важно значение за оценяване на въздействието върху качеството на водата на вътресградните разпределителни системи в мястото на определяне на съответствието, както е посочено в член 6, параграф 1. При избора на подходящи параметри за мониторинг следва да се вземат под внимание местните условия при всяка водоснабдителна система.
            Държавите членки трябва да осигуряват провеждане на мониторинг за посочените в точка 2 параметри, при съответните определени в точка 3 честоти на пробовземане.
            2.   Списък на параметрите

               Параметри от група А

            Мониторингът върху следните параметри (група А) трябва да се извършва в съответствие с честотите, определени в таблица 1 в точка 3.

                        а)

                           Ешерихия коли (E. coli), колиформни бактерии, брой колонии при 22 °C, цвят, мътност, вкус, мирис, pH, електропроводимост;

                        б)

                        други параметри, за които в програмата за мониторинг е установено, че са от значение, в съответствие с член 5, параграф 3, и когато е необходимо — чрез оценка на риска, както е определено в част В.

                  При съответни специфични обстоятелства, към параметрите от група А трябва да се добавят следните параметри:

                        а)

                        амониев йон и нитрити, ако се използва дезинфекция с хлорамин;

                        б)

                        алуминий и желязо, ако се използват като химикали за пречистване на водата.

               Параметри от група Б

            За да се определи дали има съответствие с всички зададени в настоящата Директива стойности на параметри, мониторингът върху всички други параметри, които не са анализирани като част от група А и са определени съгласно член 5, трябва да се провежда при честотата, посочена в таблица 1 в точка 3.
            3.   Честота на пробовземането

               Таблица 1

               Минимална честота на пробовземане и анализ за целите на мониторинга на съответствието

                        Обем вода, разпределяна или добивана ежедневно в зоната на водоснабдяване
                        (вж. забележки 1 и 2)
                        m3

                        Параметър от група А
                        Брой проби годишно
                        (вж. забележка 3)

                        Параметър от група Б
                        Брой проби годишно

                        ≤ 100

                        > 0
                        (Вж. забележка 4)

                        > 0
                        (Вж. забележка 4)

                        > 100

                        ≤ 1 000

                        4

                        1

                        > 1 000

                        ≤ 10 000

                        4
                        + 3
                        за всеки 1 000 m3/ден и за съответния остатък от общия обем

                        1
                        + 1
                        за всеки 4 500 m3/ден и за съответния остатък от общия обем

                        > 10 000

                        ≤ 100 000

                        3
                        + 1
                        за всеки 10 000 m3/ден и за съответния остатък от общия обем

                        > 100 000

                        12
                        + 1
                        за всеки 25 000 m3/ден и за съответния остатък от общия обем

                           Забележка 1:

                        Зона на водоснабдяване е определена географска зона, в която водата, предназначена за консумация от човека, произлиза от един или няколко източника и в рамките на която качеството на водата може да се смята за приблизително еднакво.

                           Забележка 2:

                        Водните обеми са средни обеми, изчислени за календарна година. За определяне на минималната честота държавите членки могат вместо водния обем да използват броя на населението в зоната на водоснабдяване, на базата на консумация 200 l/жител дневно.

                           Забележка 3:

                        Посочената честота се изчислява както следва: напр. 4 300 m3/ден = 16 проби (четири за първите 1 000 m3/ден + 12 за останалите 3 300 m3/ден).

                           Забележка 4:

                        Държавите членки, които са решили да освободят от разпоредбите отделни водоснабдителни количества съгласно член 3, параграф 2, буква б) от настоящата Директива, трябва да прилагат тези честоти само за зони на водоснабдяване, в които се разпределят между 10 и 100 m3 дневно.

                  ЧАСТ В

               Оценка на риска

                        1.

                        Държавите членки могат да предвидят възможност за дерогация от посочените в част Б изисквания за параметрите и честотите на пробовземане, при условие че е направена оценка на риска в съответствие с настоящата част.

                        2.

                        Оценката на риска по точка 1 трябва да се базира на общите принципи на оценяване на риска, определени във връзка с международни стандарти, като например стандарта EN 15975-2, отнасящ се за „безопасност при доставяне на питейна вода, указания за управление на риск и кризи“.

                        3.

                        При оценката на риска трябва да бъдат взети предвид резултатите от програмите за мониторинг, въведени съгласно член 7, параграф 1 и член 8 от Директива 2000/60/ЕО на Европейския парламент и на Съвета (1) за водните тела, определени съгласно член 7, параграф 1, от които средно се черпят над 100 m3 дневно, в съответствие с приложение V към цитираната директива.

                        4.

                        Въз основа на резултатите от оценката на риска, трябва да бъде направено съответно разширение на списъка на параметрите в точка 2 от част Б и/или увеличаване на честотите на пробовземане, посочени в точка 3 от част Б, в случай че е изпълнено някое от следните условия:

                                    а)

                                    списъкът на параметрите или честотите, определени в настоящото приложение, не е достатъчен за да бъдат изпълнени задълженията, наложени по член 7, параграф 1;

                                    б)

                                    необходим е допълнителен мониторинг за целите по член 7, параграф 6;

                                    в)

                                    необходимо е да се осигурят нужните гаранции, зададени в точка 1, буква а) от част А.

                        5.

                        Въз основа на резултатите от оценката на риска, възможно е да бъде направено съответно редуциране на списъка на параметрите, определени в точка 2 от част Б и на честотите на пробовземане, определени в точка 3 от част Б, в случай че са изпълнени следните условия:

                                    а)

                                    честотата на пробовземане за E. coli при каквито и да е обстоятелства не трябва да се намалява под стойността, посочена в точка 3 от част Б;

                                    б)

                                    за всички останали параметри:

                                                i)

                                                мястото и честотата на пробовземане трябва да се определят в зависимост от произхода на съответния параметър, както и от променливостта и дългосрочната тенденция за съответната концентрация, като се вземе под внимание посоченото в член 6;

                                                ii)

                                                за да се намали минималната допустима честота на пробовземане за даден параметър спрямо посоченото в точка 3 от част Б, е необходимо всички резултати от пробите, взимани през редовни интервали от време в течение на поне три години от места за пробовземане, които са представителни за цялата зона на водоснабдяване, да са със стойности под 60 % от зададената стойност на параметъра;

                                                iii)

                                                за да се отстрани даден параметър от списъка на подлежащите на мониторинг параметри, определен в точка 2 от част Б, е необходимо всички резултати от пробите, взимани през редовни интервали от време в течение на поне три години от места за пробовземане, които са представителни за цялата зона на водоснабдяване, да са със стойности под 30 % от зададената стойност на параметъра;

                                                iv)

                                                отстраняването на даден параметър, посочен в точка 2 от част Б, от списъка на подлежащи на мониторинг параметри трябва да се базира на резултата от оценката на риска, отчитаща резултатите от мониторинга на водоизточниците на питейна вода и потвърждаваща, че човешкото здраве е защитено от вредните ефекти на каквото и да е замърсяване на питейната вода, както е посочено в член 1.

                                                v)

                                                намаляване на честотата на пробовземане или отстраняване на параметър от списъка на подлежащите на мониторинг параметри съгласно точки ii) и iii) може да се направи само ако оценката на риска потвърди, че няма разумно предвидим фактор, за който да съществува вероятност да предизвика влошаване на качеството на водата, предназначена за консумация от човека.

                        6.

                        Държавите членки трябва да осигуряват спазването на следните изисквания:

                                    а)

                                    оценките на риска трябва да са одобрени от съответния компетентен орган;

                                    б)

                                    да има достъпна информация, показваща че е проведена оценка на риска, както и резюме на резултатите от оценката.

                  ЧАСТ Г

               Методи и места на пробовземане

                        1.

                        Пунктовете за пробовземане трябва да се определят така, че да се осигури спазване на изискванията в местата за определяне на съответствието, дефинирани в член 6, параграф 1. По отношение на разпределителните водоснабдителни мрежи съответната държава членка може да взема проби за определянето на съответни параметри съответно от зоната на водоснабдяване или при пречиствателните станции, ако може да се докаже, че не би могло да има неблагоприятна промяна на измерената стойност на въпросните параметри. Доколкото е възможно, броят на пробите трябва да е равномерно разпределен във времето и пространството.

                        2.

                        Пробовземането от мястото за определяне на съответствието трябва да отговаря на следните изисквания:

                                    а)

                                    пробите за определяне на съответствието за някои химични параметри (по-специално съдържанието на мед, олово и никел) трябва да се вземат при крана на потребителя, без предварително източване на водата. Взема се случайна проба през дневно време, с обем един литър. Като алтернативна възможност държавите членки могат да използват методи с фиксирано време на престояване на водата, които по-добре отразяват тяхната национална ситуация, при условие че това не води до по-малко случаи на констатирано несъответствие в сравнение с метода на използване на случайни проби през дневно време;

                                    б)

                                    пробите за съответствие на микробиологичните параметри на мястото за определяне на съответствието трябва да се вземат и обработват в съответствие със стандарт EN ISO 19458, цел на пробовземане В (sampling purpose B).

                        3.

                        Пробовземането от разпределителната мрежа, с изключение на пробовземането при крановете на потребителите, трябва да е в съответствие със стандарта ISO 5667-5. Пробите за определяне на микробиологични параметри трябва да се вземат и третират в съответствие със стандарт EN ISO 19458, цел на пробовземане А.

         (1)  Директива 2000/60/ЕО на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите (ОВ L 327, 22.12.2000 г., стр. 1).“

      ПРИЛОЖЕНИЕ II
      Приложение III към Директива 98/83/ЕО се изменя, както следва:

                  1)

                  Встъпителната алинея се заменя със следния текст:
                  „По отношение на методите за анализ, използвани за целите на мониторинга и доказването на съответствие с настоящата директива, държавите членки трябва да осигурят, че тези методи за анализ са валидирани и документирани в съответствие със стандарт EN ISO/IEC 17025 или с други еквивалентни международно възприети стандарти. Държавите членки трябва да осигуряват от страна на лабораториите или наети от лабораториите подизпълнители прилагане на практиките на системите за управление на качеството в съответствие със стандарт EN ISO/IEC 17025 или други еквивалентни международно признати стандарти.
                  При отсъствие на метод за анализ, който да отговаря на определените в част Б критерии за минимално метрологично качество, държавите членки трябва да гарантират, че мониторингът се провежда в съответствие с най-добрите налични техники, които не водят до прекомерни разходи.“

                  2)

                  Точка 1 се изменя, както следва:

                              а)

                              Заглавието на точка 1 се заменя със следното:
                              „ЧАСТ А

                                 Микробиологични параметри, за които са специфицирани методи за анализ“

                              б)

                              Алинеите от трета до девета, включително бележка 1, се заменят със следния текст:
                              „Методите за микробиологичните параметри са:

                                          а)

                                             Ешерихия коли (E. coli) и колиформни бактерии (EN ISO 9308-1 или EN ISO 9308-2)

                                          б)

                                             Ентерококи (EN ISO 7899-2)

                                          в)

                                             Псевдомонас аеругиноза (EN ISO 16266)

                                          г)

                                          Определяне на броя на жизнеспособните микроорганизми — изброяване на колонии при 22 °C (EN ISO 6222)

                                          д)

                                          Определяне на броя на жизнеспособните микроорганизми — изброяване на колонии при 36 °C (EN ISO 6222)

                                          е)

                                             Клостридиум перфрингенс, включително спори (EN ISO 14189)“

                  3)

                  Точка 2 се изменя, както следва:

                              а)

                              Заглавието на точка 2 се заменя със следното:
                              „ЧАСТ Б

                                 Химични и индикаторни параметри, за които са специфицирани характеристики за метрологично качество“

                              б)

                              Точка 2.1 се заменя със следното:
                              „1.   Химични и индикаторни параметри

                              За определените в таблица 1 параметри специфицираните характеристики за метрологично качество са, че използваният метод за анализ трябва минимум да може да послужи за измерване на концентрации, равни на зададената стойност на параметъра с праг на количествено определяне както е дефиниран в член 2, параграф 2 от Директива 2009/90/ЕО на Комисията (1), в размер равен или по-малък от 30 % от съответната стойност на параметъра и неопределеност на измерването както е посочена в таблица 1. Резултатът трябва да бъде изразен с използване на поне същия брой значещи цифри колкото има в стойността на съответния параметър в част Б и част В от приложение I.
                              Държавите членки могат да разрешат използването до 31 декември 2019 г. на характеристиките „точност“, „прецизност“ и „граница на откриваемост“, както са специфицирани в таблица 2, като алтернативен набор от характеристики за метрологично качество вместо „праг на количествено определяне“ и „неопределеност на измерването“, както е специфицирано съответно в първия параграф и в таблица 1.
                              Посочената в таблица 1 неопределеност на измерването не трябва да бъде използвана като допълнителен допустим интервал към определените в приложение I стойности на параметрите.

                                 Таблица 1

                                 Минимално метрологично качество, изразено чрез характеристиката „неопределеност на измерването“

                                          Параметри

                                          Неопределеност на измерването
                                          (вж. забележка 1)
                                          Процент от стойността на параметъра (освен за pH)

                                          Забележки

                                          Алуминий

                                          25

                                          Амониев йон

                                          40

                                          Антимон

                                          40

                                          Арсен

                                          30

                                          Бензо(a)пирен

                                          50

                                          Вж. забележка 5

                                          Бензен

                                          40

                                          Бор

                                          25

                                          Бромати

                                          40

                                          Кадмий

                                          25

                                          Хлориди

                                          15

                                          Хром

                                          30

                                          Електропроводимост

                                          20

                                          Мед

                                          25

                                          Цианиди

                                          30

                                          Вж. забележка 6

                                          1,2-дихлоретан

                                          40

                                          Флуориди

                                          20

                                          pH концентрация на водородни йони (изразена в pH единици)

                                          0,2

                                          Вж. забележка 7

                                          Желязо

                                          30

                                          Олово

                                          25

                                          Манган

                                          30

                                          Живак

                                          30

                                          Никел

                                          25

                                          Нитрати

                                          15

                                          Нитрити

                                          20

                                          Окисляемост

                                          50

                                          Вж. забележка 8

                                          Пестициди

                                          30

                                          Вж. забележка 9

                                          Полициклични ароматни въглеводороди

                                          50

                                          Вж. забележка 10

                                          Селен

                                          40

                                          Натрий

                                          15

                                          Сулфат

                                          15

                                          Тетрахлороетен

                                          30

                                          Вж. забележка 11

                                          Трихлороетен

                                          40

                                          Вж. забележка 11

                                          Трихалометани — общо

                                          40

                                          Вж. забележка 10

                                          Общ органичен въглерод (TOC)

                                          30

                                          Вж. забележка 12

                                          Мътност

                                          30

                                          Вж. забележка 13

                                          Веществата акриламид, епихлорохидрин и винилхлорид, се контролират чрез спецификация на продукта.

                                 Таблица 2

                                 Минимално метрологично качество във връзка с характеристиките „точност“, „прецизност“ и „граница на откриваемост“ — които могат да се използват до 31 декември 2019 г.

                                          Параметри

                                          Точност
                                          (вж. забележка 2)
                                          Процент от стойността на параметъра (освен за pH)

                                          Прецизност
                                          (вж. забележка 3)
                                          Процент от стойността на параметъра (освен за pH)

                                          Граница на откриваемост
                                          (вж. забележка 4)
                                          Процент от стойността на параметъра (освен за pH)

                                          Забележки

                                          Алуминий

                                          10

                                          10

                                          10

                                          Амониев йон

                                          10

                                          10

                                          10

                                          Антимон

                                          25

                                          25

                                          25

                                          Арсен

                                          10

                                          10

                                          10

                                          Бензо(a)пирен

                                          25

                                          25

                                          25

                                          Бензен

                                          25

                                          25

                                          25

                                          Бор

                                          10

                                          10

                                          10

                                          Бромати

                                          25

                                          25

                                          25

                                          Кадмий

                                          10

                                          10

                                          10

                                          Хлориди

                                          10

                                          10

                                          10

                                          Хром

                                          10

                                          10

                                          10

                                          Електропроводимост

                                          10

                                          10

                                          10

                                          Мед

                                          10

                                          10

                                          10

                                          Цианиди

                                          10

                                          10

                                          10

                                          Вж. забележка 6

                                          1,2-дихлороетан

                                          25

                                          25

                                          10

                                          Флуориди

                                          10

                                          10

                                          10

                                          pH концентрация на водородни йони (изразена в pH единици)

                                          0,2

                                          0,2

                                          Вж. забележка 7

                                          Желязо

                                          10

                                          10

                                          10

                                          Олово

                                          10

                                          10

                                          10

                                          Манган

                                          10

                                          10

                                          10

                                          Живак

                                          20

                                          10

                                          20

                                          Никел

                                          10

                                          10

                                          10

                                          Нитрати

                                          10

                                          10

                                          10

                                          Нитрити

                                          10

                                          10

                                          10

                                          Окисляемост

                                          25

                                          25

                                          10

                                          Вж. забележка 8

                                          Пестициди

                                          25

                                          25

                                          25

                                          Вж. забележка 9

                                          Полициклични ароматни въглеводороди

                                          25

                                          25

                                          25

                                          Вж. забележка 10

                                          Селен

                                          10

                                          10

                                          10

                                          Натрий

                                          10

                                          10

                                          10

                                          Сулфати

                                          10

                                          10

                                          10

                                          Тетрахлороетен

                                          25

                                          25

                                          10

                                          Вж. забележка 11

                                          Трихлороетен

                                          25

                                          25

                                          10

                                          Вж. забележка 11

                                          Трихалометани — общо

                                          25

                                          25

                                          10

                                          Вж. забележка 10

                                          Мътност

                                          25

                                          25

                                          25

                                          Веществата акриламид, епихлорохидрин и винилхлорид,се контролират чрез спецификация на продукта.

                                 (1)  Директива 2009/90/ЕО на Комисията от 31 юли 2009 г. за определяне, съгласно Директива 2000/60/ЕО на Европейския парламент и на Съвета, на технически спецификации за химически анализ и мониторинг на състоянието на водите (ОВ L 201, 1.8.2009 г., стр. 36).“"

                              в)

                              Точка 2.2 се заменя със следното:
                              „2.   Забележки към таблица 1 и таблица 2

                                             Забележка 1

                                          Неопределеността на измерването е неотрицателен параметър, характеризиращ дисперсията на количествените стойности, приписани на измерваната величина и базиращи се на използваната информация. Критерият за метрологично качество по отношение на неопределеността на измерването (k = 2) е даден като процент от стойността на параметъра, или съответно по-добра стойност. Неопределеността на измерването трябва да се оценява спрямо нивото на стойността на параметъра, освен ако е посочено нещо друго.

                                             Забележка 2

                                          Точността е мярка за систематичната грешка и представлява разликата между средната стойност на голям брой последователни измервания и действителната стойност. Като допълнителни спецификации да се използва посоченото в ISO 5725.

                                             Забележка 3

                                          Прецизността е мярка за случайната грешка и обикновено се изразява като стандартно отклонение (в дадена партида и между партиди) на резултатите спрямо средната стойност. Приемливата прецизност е равна на удвоената стойност на относителното стандартно отклонение. Това понятие е допълнително определено в ISO 5725.

                                             Забележка 4

                                          Границата на откриваемост е:

                                                      —

                                                      или три пъти стандартното отклонение в дадена партида обичайна проба, съдържаща ниска концентрация на параметъра; или

                                                      —

                                                      пет пъти стандартното отклонение на празна (калибровъчна) проба (в рамките на партида).

                                             Забележка 5

                                          Ако не може да бъде достигната предписаната стойност на неопределеността на измерването, следва да бъде избрана най-добрата налична техника (с горна граница до 60 %).

                                             Забележка 6

                                          Методът трябва да позволява да се откриват цианиди под всякакви форми.

                                             Забележка 7

                                          Стойностите на точността, прецизността и неопределеността на измерването са изразени в pH единици.

                                             Забележка 8

                                          Референтен метод: EN ISO 8467

                                             Забележка 9

                                          Стойностите на характеристиките за метрологично качество за отделните пестициди са индикативни. За редица пестициди е възможно да се постигнат ниски стойности на неопределеност на измерването, дори до 30 %, но за някои пестициди могат да бъдат допуснати по-високи стойности, до 80 %.

                                             Забележка 10

                                          Така посочените характеристики за метрологично качество се отнасят за отделните вещества, за които в част Б от приложение I е дадена стойност 25 % от стойността на параметъра.

                                             Забележка 11

                                          Така посочените характеристики за метрологично качество се отнасят за отделните вещества, за които в част Б от приложение I е дадена стойност 50 % от стойността на параметъра.

                                             Забележка 12

                                          Неопредеността на измерването следва да се оценява при ниво на общия органичен въглерод 3 mg/l. Следва да се използват указанията CEN 1484 Guidelines for the determination of TOC and dissolved organic carbon (DOC) (Указания за определяне на общ органичен въглерод и на разтворен органичен въглерод).

                                             Забележка 13

                                          Неопределеността на измерването следва да се оценява при ниво 1,0 NTU (нефелометрични единици за мътност), в съответствие със стандарт EN ISO 7027.“

                  4)

                  Точка 3 се заличава.


title: Директива 94/74/ЕО на Съвета от 22 декември 1994 година за изменение на Директива 92/12/ЕИО относно общия режим за продукти, подлежащи на облагане с акциз, и държането, движението и мониторинга на такива продукти, Директива 92/81/ЕИО за хармонизиране на структурата на акциза върху минералните масла и Директива 92/82/ЕИО за сближаване на акцизните ставки за минералните масла

text:
Важна правна забележка

|

31994L0074

Официален вестник n° L 365 , 31/12/1994 стр. 0046 - 0051 специално финландско издание: глава 9 том 3 стр. 0003  специално шведско издание: глава 9 том 3 стр. 0003  специално чешко издание глава 09 том 01 стр. 264  - 269 специално испанско издание глава 09 том 01 стр. 264  - 269 специално унгарско издание глава 09 том 01 стр. 264  - 269 специално литвийско издание глава 09 том 01 стр. 264  - 269 LV.ES глава 09 том 01 стр. 264  - 269 MT.ES глава 09 том 01 стр. 264  - 269 PL.ES глава 09 том 01 стр. 264  - 269 SK.ES глава 09 том 01 стр. 264  - 269 специално словенско издание глава 09 том 01 стр. 264  - 269

		19941222Директива 94/74/ЕО на Съветаот 22 декември 1994 годиназа изменение на Директива 92/12/ЕИО относно общия режим за продукти, подлежащи на облагане с акциз, и държането, движението и мониторинга на такива продукти, Директива 92/81/ЕИО за хармонизиране на структурата на акциза върху минералните масла и Директива 92/82/ЕИО за сближаване на акцизните ставки за минералните маслаСЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по специално член 99 от него,като взе предвид предложението на Комисията [1],като взе предвид становището на Европейския парламент [2],като взе предвид становището на Икономическия и социален комитет [3],като има предвид, че е необходимо от режима на отложено плащане на акциза да се изключи митническата процедура за износ, за да може с оглед на режима на движение, прилаган за целите на акциза, да има защита срещу рисковете, характерни за движението на продукти от мястото на експедиция до офиса на мястото на напускане на Общността;като има предвид, че когато експедицията на продукти, подлежащи на облагане с акциз, води до декларация, която ги поставя в процедура на международен транзит или в процедура съгласно Конвенцията ТИР или Конвенцията ATA, е необходимо да се установи, че тази декларация служи като придружаващ документ за целите на акциза;като има предвид, че в случаите когато продукти, подлежащи на облагане с акциз, са освободени за потребление в държава-членка и са предназначени за движение в държава-членка през територията на друга държава-членка, е необходимо да се използва опростен придружаващ документ, както е предвидено в Регламент (ЕИО) № 3649/92 на Комисията [4];като има предвид, че е необходимо придружаващият документ да посочва загубите, появили се в хода на движението на територията на Общността, за да се гарантира, че този документ е правилно издаден и за да се уточни формата и съдържанието на такова отбелязване;като има предвид, че е необходимо да се предвиди факултативна гаранция на мястото на вече съществуващите, която да се предоставя от превозвача или от собственика на стоките с цел намаляване на рисковете, характерни за движението на територията на Общността;като има предвид, че е необходимо да се предвиди възможност за евентуално отказване от гаранцията за движение на минерални масла на територията на Общността по море или тръбопровод;като има предвид, че е необходимо да бъде позволено чрез изменение на придружаващия административен документ да се обозначи наличие на нов получател или на ново място за доставка;като има предвид, че е необходимо да се формулират условията, на които трябва да отговаря изпращачът на минерални масла, в случай че няма да попълва клетката в придружаващия документ, отнасяща се до получателя, ако той не е предварително известен;като има предвид, че е необходимо да се гарантира наличие на възможност за приемане на допълнителни мерки по отношение на случайните проверки с цел увеличаване на административното сътрудничество между държавите-членки;като има предвид, че е необходимо да бъде позволено информацията, посочена в екземплярите на придружителния документ, предназначени за компетентните органи на държавите-членки по отпътуване и по местоназначение, да бъде изпращана по електронен път;като има предвид, че е необходимо да се формулира, че обратният екземпляр трябва да бъде изпратен на изпращача по факс, за да гарантира, че операцията е извършена надлежно и експедитивно;като има предвид, че за продуктите, подлежащи на облагане с акциз, които редовно се движат между данъчни складове, разположени в две държави-членки, е необходимо опростяване на процедурата за издаване на придружаващия документ;като има предвид, че е необходимо да се постанови, че използването на данъчна маркировка или на национална идентификация не трябва да засяга разпоредбите, формулирани от държавите-членки, с цел гарантиране, че действащото данъчно законодателство се прилага правилно и с цел избягване на измами, укриване или злоупотреби;като има предвид, че е необходимо да бъдат формулирани условията, при които въоръжените сили и други организации могат да се възползват от освобождаването от задължение за заплащане на акциз;като има предвид, че за правилното функциониране на вътрешния пазар е важно да бъдат определени стоките, които спадат към категорията на минералните масла;като има предвид, че е необходимо да бъдат дефинирани стоките, причислявани към категорията на минералните масла, които ще подлежат на общите мерки за контрол върху акциза;като има предвид, че е необходимо да бъде позволено възстановяването на акциза, заплатен върху замърсени или случайно смесени минерални масла, върнати за рециклиране в данъчен склад;като има предвид, че е необходимо да се разреши задължително освобождаване на равнище Общност от заплащане на акциз върху минералните масла, впръсквани във високи пещи с цел химическа редукция, за да се предотврати нарушаване на конкуренцията поради различното данъчно облагане в държавите-членки;като има предвид, че е необходимо да се уточни, че минералните масла, освободени за потребление в една държава-членка, съдържащи се в резервоарите на моторните превозни средства и предназначени да бъдат използвани от тях като гориво, са освободени от заплащане на акциз в други държави-членки, за да не бъде възпрепятствано свободното движение на физически лица и стоки и с цел избягване на двойното данъчно облагане;като има предвид, че е необходимо да бъдат актуализирани кодовете по КН, отнасящи се до оловния и безоловния бензин с оглед на измененията в последния вариант на Интегрираната тарифа на Европейските общности [5];като има предвид, че в крайна сметка измененията на процедурите по начисляване на акциз, предвидени в настоящата директива, с цел осигуряване на гладко функциониране на вътрешния пазар не могат да бъдат задоволително изготвени от отделните държави-членки и следователно налагат сближаване на законодателствата на държавите-членки по отношение на акциза на равнище Общност;като има предвид, че за тази цел е необходимо да бъдат изменени директиви 92/12/ЕИО [6], 92/81/ЕИО [7] и 92/82/ЕИО [8],ПРИЕ НАСТОЯЩАТА ДИРЕКТИВА:Член 1Директива 92/12/ЕИО се изменя, както следва:1. Член 5 се изменя, както следва:a) първото тире от параграф 2 се заменя със следния текст:- "— внасяни или изнасяни за трети страни или територии, посочени в член 2, параграфи 1, 2 и 3, или Нормандските острови и поставени под един от митническите режими за отложено плащане, изброени в член 84, параграф 1, буква a) от Регламент (ЕИО) № 2913/92 [] или в свободна зона или в свободен склад,б) в параграф 2 второто тире се заменя със следния текст:- "— се експедират между държави-членки през държави, членки на Европейската асоциация за международна търговия (ЕАСТ), или между държава-членка и държава-членка на ЕАСТ съгласно вътрешната транзитна процедура на Общността, или през една или повече трети страни, нечленуващи в ЕАСТ, с карнет на ТИР или ATA,";в) в параграф 2 първата част на изречението от втората алинея се заменя със следния текст: "В случаите, когато се използва единният административен документ:";г) добавя се параграф 3 със следния текст:"3. Всякакви допълнителни подробности, които трябва да бъдат отбелязани в транспортните или търговските документи, изпълняващи функциите на транзитни документи, и промените, които трябва да бъдат направени за адаптиране на процедурата по изготвянето, в случаите на движение на продукти, подлежащи на облагане с акциз, съгласно опростена вътрешна транзитна процедура на Общността, се установяват според процедурата, предвидена в член 24."2. В член 7 се добавят параграфи 7, 8 и 9:"7. В случаите на движение на продукти, подлежащи на облагане с акциз, които са вече освободени за потребление в една държава-членка, до местоназначение в същата държава-членка през територията на друга държава-членка това движение се извършва при наличието на придружаващия документ, предвиден в параграф 4, като се използва целесъобразен маршрут.8. В случаите, упоменати в параграф 7:a) още преди експедирането на стоките изпращачът подава декларация пред данъчните органи според мястото на тръгване, които отговарят за извършване на проверки по отношение на акциза;б) получателят удостоверява, че е получил стоките в съответствие с правилата, предвидени от данъчните органи по местоназначение, които отговарят за извършване на проверки по отношение на акциза;в) изпращачът и получателят са съгласни да бъдат извършени всякакви проверки, които дават възможност на съответните данъчни органи да се уверят, че стоките наистина са получени.9. В случаите на често и редовно движение на продукти, подлежащи на облагане с акциз, съгласно условията, упоменати в параграф 7, държавите-членки могат чрез двустранни споразумения да разрешат опростена процедура чрез дерогация от параграфи 7 и 8."3. Член 13, буква a) се заменя със следния текст:"a) ако е необходимо, да предостави гаранция по отношение на производството, преработката и държането, както и задължителна гаранция по отношение на движението, предмет на разпоредбите на член 15, параграф 3, условията, за която трябва да бъдат определени от компетентните органи на държавата-членка, където е лицензиран данъчният склад;".4. Към член 14 се добавя следният параграф:"4. Липсите, упоменати в параграф 3, и загубите, които не са освободени съгласно параграф 1, във всички случаи се посочват от компетентните органи на обратната страна на екземпляра от придружаващия документ, предвиден в член 18, параграф 1, който подлежи на връщане на изпращача.Процедурата е следната:- в случай на загуби или липси, възникнали по време на движение на територията на Общността на продукти, подлежащи на облагане с акциз, които са предмет на мерки за замразяване на акциза, компетентните органи на държавата–членка, в която са установени тези загуби или липси, упоменават този факт в екземпляра на придружаващия документ, който подлежи на връщане,- при пристигането на стоките в държавата–членка по местоназначение компетентните органи на тази държава-членка посочват дали разрешават пълно освобождаване във връзка с установените загуби или не.В гореспоменатите случаи те посочват основата за определяне на акциза, който ще бъде начислен в съответствие с параграф 3. Компетентните органи на държавата–ленка по местоназначение изпращат копие от екземпляра на придружаващия документ, подлежащ на връщане, на компетентните органи на държавата–членка, в която са установени загубите."5. Член 15 се изменя, както следва:a) параграф 1 се заменя със следния текст:"1. Без да се нарушават разпоредбите на член 5, параграф 2, член 16, член 19, параграф 4 и член 23, параграф 1a, движението на продукти, подлежащи на облагане с акциз, под режим на отложено плащане на акциз, се извършва между данъчни складове.Първата алинея се прилага по отношение на движението на стоки с нулева ставка на акциза на територията на Общността, които не са били освободени за потребление.";б) параграф 3 се заменя със следния текст:"3. Рисковете, характерни за движението на територията на Общността, се покриват от гаранцията, предоставена от лицензирания складодържател по експедиция, както е предвидено в член 13, или ако е наложително, от гаранцията, която ангажира съвместно и поотделно както изпращача, така и превозвача. Компетентните органи на държавите-членки могат да разрешат на превозвача или на собственика на стоките да предоставят гаранция вместо гаранцията на лицензирания складодържател по експедиция. Ако е целесъобразно, държавите-членки могат да изискат предоставяне на гаранция от страна на получателя.Ако минералните масла, подлежащи на облагане с акциз, се транспортират в рамките на Общността по море или по тръбопровод, държавите-членки могат да освободят лицензираните складодържатели по експедиция от задължението за предоставяне на гаранцията, упомената в първата алинея.Подробните правила за гаранцията се формулират от държавите-членки. Гаранцията е валидна на цялата територия на Общността.";в) параграф 5 се заменя със следния текст:"5. Лицензиран складодържател по експедиция или негов агент може да промени съдържанието на клетки 4, 7, 7a, 13, 14 и/или 17 от придружаващия документ с цел вписване на нов получател, който трябва да бъде лицензиран складодържател или регистриран търговец, или на ново място за доставка. Компетентният орган по експедиция трябва да бъде незабавно уведомен, а новият получател или новото място на доставка веднага се посочват върху обратната страна на придружаващия документ.";г) добавя се параграф 6:"6. В случаите на движение на територията на Общността на минерални масла по море или вътрешен воден път лицензираният складодържател по експедиция не е задължен да попълва клетки 4, 7, 7a, 13 и 17 от придружаващия документ, ако при експедирането на стоките получателят не е категорично известен, стига:- компетентните органи на държавата–членка по отпътуване предварително да дадат право на изпращача да не попълва тези клетки,- същите органи да получават информация относно името и адреса на получателя, неговия акцизен номер и държавата по местоназначение, веднага след като те станат известни или най-късно когато стоките достигнат крайното местоназначение."6. Добавя се следният член:"Член 15б1. По отношение случайните проверки, предвидени в член 19, параграф 6, компетентните органи на една държава-членка могат да поискат информация от компетентните органи на друга държава-членка в допълнение към предвидената в член 15a. По отношение на такъв обмен на информация се прилагат разпоредбите за защита на данните от Директива 77/799/ЕИО [].2. В случаите когато се обменя информацията в съответствие с параграф 1 и вътрешното законодателство на една държава-членка постановява, че трябва да бъдат консултирани лицата, засегнати от обмена на информация, такова законодателство може да продължи да се прилага.3. Информацията, необходима за осъществяването на случайните проверки съгласно параграф 1, се обменя посредством еднакъв контролен документ. Формата и съдържанието му се определят в съответствие с процедурата, предвидена в член 24.7. Към член 18 се добавя параграф 6:"6. Настоящият член се прилага също и спрямо движение на продукти, подлежащи на облагане с акциз, под режим на отложено плащане на акциз между два данъчни склада, намиращи се в една и съща държава-членка през територията на друга държава-членка."8. Член 19 се изменя, както следва:a) в параграф 1 след втората алинея се добавя следната алинея:"Компетентните органи на държавата–членка по експедиция и по местоназначение имат право да постановят, че информацията, която се съдържа в екземплярите на придружаващия документ, предназначени за тях, трябва да бъде изпратена по електронен път;"б) в параграф 2 след първата алинея се добавят следните двe алинeи:"Независимо от гореспоменатите разпоредби държавите-членки по експедиция могат да изискат копие от екземпляра, подлежащ на връщане, да бъде незабавно изпратен по факс на изпращача с цел бързо освобождаване на гаранцията. Това не засяга задължението за връщане на оригинала, произтичащо от първото изречение.В случаите на често и редовно движение на продукти, подлежащи на облагане с акциз, между две държави-членки под режим на отложено плащане на акциз, компетентните органи на тези държави-членки имат право по взаимно съгласие да разрешат опростяването на процедурата за издаване на придружаващия документ посредством обобщение или автоматизирано удостоверение.";в) параграф 4 се заменя със следния текст:"4. Движението на продукти, подлежащи на облагане с акциз, експедирани от лицензиран складодържател, установен в една държава-членка с цел експортиране през една или повече държави-членки, може да се извърши под режима на отложено плащане на акциз, определен в член 4, буква в). Процедурата приключва с декларация, изготвена от митницата по тръгване от Общността, потвърждаваща, че стоките наистина са напуснали територията на Общността. Тази митница трябва да изпрати обратно на изпращача заверения екземпляр от придружаващия документ, предназначен за него."9. В член 21, параграф 2 втората алинея се заменя със следния текст:"Без да накърняват разпоредбите, които могат да формулират с цел гарантиране на правилното прилагане на настоящия член и избягване на възможностите за измами или злоупотреби, държавите-членки гарантират, че маркировките или отличителните знаци няма да създават пречки по отношение на свободното движение на продукти, подлежащи на облагане с акциз."10. Към член 23 се добавя следният параграф:"1a. Въоръжените сили и организации, упоменати в параграф 1, имат право да получават стоки от други държави-членки под режим на отложено плащане на акциз при наличие на придружаващия документ, упоменат в член 18, стига този документ да е придружен от удостоверение за освобождаване от задължението на плащане. Формата и съдържанието на това удостоверение се определят съгласно процедурата, определена в член 24."11. Член 24 се изменя, както следва:a) параграф 2 се заменя със следния текст:"2. Мерките, необходими за прилагането на членове 5, 7, 15б, 18, 19 и 23, се приемат в съответствие с процедурите, предвидени в параграфи 3 и 4.";б) параграф 5 се заменя със следния текст:"5. В допълнение към мерките, упоменати в параграф 2, Комитетът проучва въпроса, за който е сезиран от своя председател по негова собствена инициатива или по молба на представителя на някоя държава-членка, свързан с прилагането на разпоредбите на Общността относно акциза."Член 2Директива 92/81/ЕИО се изменя, както следва:1. Член 2 се изменя, както следва:a) параграф 1 се заменя със следния текст:"1. За целите на настоящата директива в категорията "минерални масла" влизат:a) продукти с код по КН 2706;б) продукти с кодове по КН 270710, 270720, 270730, 270750, 27079100, 27079911 и 27079919;в) продукти с код по КН 2709;г) продукти с код по КН 2710;д) продукти с код по КН 2711, включително химически чист метан и пропан, но не и природен газ;е) продукти с кодове по КН 271210, 27122000, 27129031, 27129033, 27129039 и 27129090;ж) продукти с код по КН 2715;з) продукти с код по КН 2901;и) продукти с кодове по КН 29021100, 29021990, 290220, 290230, 29024100, 29024200, 29024300 и 290244;й) продукти с кодове по КН 34031100 и 340319;к) продукти с код по КН 3811;л) продукти с код по КН 3817.";б) параграф 4 се заменя със следния текст:"4. Упоменатите в настоящата директива кодове принадлежат към редакцията на Комбинираната номенклатура, която е в сила от 1 октомври 1994 г."2. Добавя се член 2а:"Член 2a1. Предмет на действието на разпоредбите за контрол и движение от Директива 92/2/ЕИО ще бъдат само следните минерални масла:a) продукти с кодове по КН 270710, 270720, 270730 и 270750;б) продукти с кодове по КН от 27100011 до 27100078. За продуктите с кодове по КН 27100021, 27100025 и 27100059 обаче разпоредбите за контрол и движение се прилагат само за движение с търговска цел в големи количества;в) продукти с код по КН 2711 (с изключение на 27111100 и 27112100);г) продукти с код по КН 290110;д) продукти с кодове по КН 290220, 290230, 29024100, 29024200, 29024300 и 290244.2. Ако една държава-членка установи, че минерални масла извън упоменатите в параграф 1, са предназначени за използване, предлагани за продажба или използвани за отопление или автомобилно гориво или по някакъв друг начин водят до избягване на данъци, отклонение от данъчно облагане или злоупотреба, тя трябва да незабавно да уведоми за това Комисията. Последната от своя страна изпраща тази информация до останалите държави-членки не по-късно от един месец след получаването ѝ. Решението дали въпросните продукти трябва да подлежат на действието на разпоредбите за контрол и движение на Директива 92/12/ЕИО се взима съобразно процедурата, определена в член 24 от Директива 92/12/ЕИО.3. Държавите-членки могат чрез двустранни споразумения да отменят някои или всички мерки за контрол, предвидени в Директива 92/12/ЕИО, по отношение на някои или всички от гореспоменатите продукти, стига да не са обхванати от действието на член 2 от Директива 92/82/ЕИО. Подобни споразумения не засягат държавите-членки, които не са страни по тях. Всички такива двустранни споразумения подлежат на нотификация пред Комисията, която информира за съществуването им останалите държави-членки."3. Добавя се член 7а:"Член 7aДържавите-членки имат право да възстановят вече заплатения акциз върху замърсени или случайно смесени минерални масла, върнати обратно за рециклиране в данъчен склад."4. Член 8 се изменя, както следва:a) в параграф 1 се добавя буква г):"г) минерални масла, впръсквани във високи пещи с цел химическа редукция, в допълнение към кокса, който се използва като основно гориво.";б) в параграф 2 първото изречение се заменя със следния текст:"2. Без да накърняват други разпоредби на Общността, държавите-членки имат право напълно или частично да освободят от задължение за плащане или да намалят акцизните ставки за минералните масла или върху други стоки, предназначени за същата употреба, които подлежат на финансов контрол."5. Добавя се член 8а:"Член 8a1. Минералните масла, освободени за потребление в една държава-членка, съдържащи се в стандартните резервоари на гражданските моторни превозни средства и предназначени за употреба като гориво за същите тези моторни превозни средства, както и в специални контейнери и предназначени за функционирането по време на движение на системите, с които са оборудвани тези контейнери, няма да подлежат на заплащане на акциз в друга държава-членка.2. За целите на настоящия член:"стандартен резервоар" означава:- резервоарите, които са неподвижно свързани от производителя към всички моторни превозни средства от един и същи вид, към който принадлежи въпросното моторно превозно средство, и чието неподвижно свързване позволява пряко използване на горивото както за задвижване, така и, където е приложимо, за функционирането по време на движение на системата за охлаждане и други системи.Резервоарите за бензин на моторни превозни средства, проектирани за пряко използване на бензина като гориво, и резервоарите, свързани към други системи, които може да са инсталирани в моторното превозно средство, също се считат за стандартни резервоари,- резервоарите, които са неподвижно свързани от производителя към всички контейнери от един и същи вид като въпросния контейнер и чието неподвижно свързване позволява пряко използване на горивото по време на движение за функциониране на охладителните системи и на други системи, с които са снабдени специалните контейнери,"специален контейнер" означава всеки контейнер, свързан със специално проектирано устройство към охладителните системи, окислителните системи и системите за термична изолация или към други системи."Член 3Член 2 от Директива 92/82/ЕИО се заменя със следния текст:"Член 21. Минералните масла, предмет на настоящата директива, са:- оловен бензин с кодове по КН 27100026, 27100034 и 27100036;- безоловен бензин с кодове по КН 27100027, 27100029 и 27100032;- газьол с код по КН 27100069;- тежко течно гориво с кодове по КН от 27100074 до 27100078;- течно гориво с кодове по КН от 27111211 до 27111900;- метан с код по КН 27112900;- керосин с кодове по КН 27100051 и 27100055.2. Упоменатите в параграф 1 кодове принадлежат към Комбинираната номенклатура, която е в сила от 1 октомври 1994 г."Член 41. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива не по-късно от 1 юли 1995 г. Те незабавно информират Комисията за това.Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.Член 5Адресати на настоящата директива са държавите-членки.Съставено в Брюксел на 22 декември 1994 година.За СъветаПредседателH. Seehofer[1] ОВ C 215, 5.8.1994 г., стр. 19.[2] Становище от 16 декември 1994 г. (все още непубликувано в Официален вестник).[3] Становище от 20 октомври 1994 г. (все още непубликувано в Официален вестник).[4] ОВ L 369, 18.12.1992 г., стр. 17.[5] ОВ C 143 A, 24.5.1993 г., стр. 560.[6] ОВ L 76, 23.3.1992 г., стр. 1. Директива, последно изменена с Директива 92/108/ЕИО (ОВ L 390, 31.12.1992 г., стр. 124).[7] ОВ L 316, 31.10.1992 г., стр. 12. Директива, последно изменена с Директива 92/108/ЕИО (ОВ L 390, 31.12.1992 г., стр. 124).[8] ОВ L 316, 31.10.1992 г., стр. 19.[] ОВ L 302, 19.10.1992 г., стр. 1.";[] ОВ L 336, 27.12.1977 г., стр. 15."--------------------------------------------------


title: Директива 2009/6/ЕО на Комисията от 4 февруари 2009 година за изменение на Директива 76/768/ЕИО на Съвета относно козметичните продукти, с цел привеждане в съответствие с техническия прогрес на приложения II и III към нея (Текст от значение за ЕИП)

text:
               5.2.2009

               BG

               Официален вестник на Европейския съюз

               L 36/15

      ДИРЕКТИВА 2009/6/ЕО НА КОМИСИЯТА

   от 4 февруари 2009 година
   за изменение на Директива 76/768/ЕИО на Съвета относно козметичните продукти, с цел привеждане в съответствие с техническия прогрес на приложения II и III към нея
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 76/768/ЕИО на Съвета от 27 юли 1976 г. относно сближаването на законодателствата на държавите-членки, свързани с козметични продукти (1), и по-специално член 8, параграф 2 от нея,
   след консултация с Научния комитет по потребителските продукти,
   като има предвид, че:

               (1)

               Вследствие на ограничителни мерки, предприети от една държава-членка въз основа на член 12 от Директива 76/768/ЕИО по отношение на употребата на diethylene glycol (DEG) в козметични продукти, бе проведена консултация с НКПП. Предвид това, че този научен комитет е на мнение, че DEG следва да не се използва като съставка в козметични продукти, но смята, че максимална концентрация от 0,1 % DEG от примеси в крайните козметични продукти може да се счита за безопасна, следва това вещество да бъде забранено за употреба в козметични продукти и границата на остатъчните количества да бъде фиксирана на 0,1 %.

               (2)

               Вследствие на ограничителни мерки, предприети от една държава-членка въз основа на член 12 от Директива 76/768/ЕИО по отношение на употребата на phytonadione в козметични продукти, бе проведена консултация с НКПП. Научният комитет е на мнение, че употребата на phytonadione в козметични продукти не е безопасна, тъй като може да предизвика кожна алергия и засегнатите от нея лица могат да бъдат лишени от важен терапевтичен агент. Във връзка с това веществото следва да бъде забранено.

               (3)

               Директива 76/768/ЕИО забранява употребата в козметични продукти на вещества, класифицирани като канцерогенни, мутагенни или токсични за репродукцията (наричани по-долу CMR вещества) от категории 1, 2 и 3 съгласно приложение I към Директива 67/548/ЕИО на Съвета от 27 юни 1967 г. за сближаването на законовите, подзаконовите и административните разпоредби относно класификацията, опаковането и етикетирането на опасни вещества (2). Употребата на вещества, класифицирани в категория 3 съгласно Директива 67/548/ЕИО, може обаче да бъде разрешена, при условие че има оценка и одобрение от Научния комитет по потребителските продукти (НКПП).

               (4)

               НКПП смята, че toluene — вещество, класифицирано като CMR вещество от категория 3 съгласно приложение I към Директива 67/548/ЕИО, е безопасен от общо токсикологична гледна точка, когато съдържанието му в продукти за нокти не надвишава 25 %; въпреки това вдишването му от деца следва да се избягва.

               (5)

               Вследствие на ограничителни мерки, решени от една държава-членка въз основа на член 12 от Директива 76/768/ЕИО по отношение на употребата на диетилен гликол монобутил етер (DEGBE) и на етилен гликол монобутил етер (EGBE) в козметични продукти, бе проведена консултация с НКПП. Този научен комитет е на мнение, че употребата на DEGBE като разтворител в продуктите за боядисване на коса в концентрация, ненадвишаваща 9,0 %, не представлява опасност за здравето на потребителите. Освен това научният комитет смята, че употребата на EGBE като разтворител в продуктите за боядисване на коса с окислител в концентрация, ненадвишаваща 4,0 %, и в продуктите за боядисване на коса без окислител в концентрация, ненадвишаваща 2,0 %, не представлява опасност за здравето на потребителите. Въпреки това НКПП не сметна, че употребата на тези вещества в продукти под формата на аерозоли/спрейове е безопасна; във връзка с това тази евентуална употреба следва да бъде забранена.

               (6)

               Директива 76/768/ЕИО следва да бъде съответно изменена.

               (7)

               Мерките, предвидени в настоящата директива, са в съответствие със становището на Постоянния комитет по козметичните продукти,

         ПРИЕ НАСТОЯЩАТА ДИРЕКТИВА:
   Член 1
   Приложения II и III към Директива 76/768/ЕИО се изменят в съответствие с приложението към настоящата директива.
   Член 2
   1.   Държавите-членки приемат и публикуват не по-късно от 5 август 2009 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби считано от 5 ноември 2009 г.
   Те прилагат обаче разпоредбите относно веществото toluene, както е посочено в точка 2 от приложението под референтен номер 185, от 5 февруари 2010 г.
   Когато държавите-членки приемат разпоредбите, посочени в първа алинея, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 4
   Адресати на настоящата директива са държавите-членки.

      Съставено в Брюксел на 4 февруари 2009 година.

            За Комисията

         Günter VERHEUGEN

            Заместник-председател

      (1)  ОВ L 262, 27.9.1976 г., стр. 169.

      (2)  ОВ 196, 16.8.1967 г., стр. 1.

      ПРИЛОЖЕНИЕ
      Директива 76/768/ЕИО се изменя, както следва:

                  1.

                  В приложение II се добавят следните референтни номера:

                              Реф. №

                              Химическо наименование

                              CAS №
                              ЕО №

                              „1370

                              Diethylene glycol (DEG) — за нивото на остатъчните количества вж. приложение III
                              2,2′-оксидиетанол

                              CAS № 111-46-6
                              ЕО № 203-872-2

                              1371

                              Phytonadione [INCI], phytomenadione [INN]

                              CAS № 84-80-0/81818-54-4;
                              ЕО № 201-564-2“

                  2.

                  В част 1 от приложение III се добавят референтни номера от 185 до 188:

                              Референтен номер

                              Вещество

                              Ограничения

                              Условия за употреба и предупреждения, които трябва да бъдат отпечатани върху етикета

                              област на приложение и/или употреба

                              максимално разрешена концентрация в крайния козметичен продукт

                              други ограничения и изисквания

                              а

                              б

                              в

                              г

                              д

                              е

                              „185

                              Toluene
                              CAS № 108-88-3
                              ЕО № 203-625-9

                              Продукти за нокти

                              25 %

                              Да се пази от деца.
                              Да се използва само от възрастни

                              186

                              Diethylene glycol (DEG)
                              CAS № 111-46-6
                              ЕО № 203-872-2
                              2,2′-оксидиетанол

                              Остатъчни количества в съставките

                              0,1 %

                              187

                              Butoxydiglycol
                              CAS № 112-34-5
                              ЕО № 203-961-6
                              диетилен гликол монобутил етер (DEGBE)

                              Разтворител в продукти за боядисване на коса

                              9 %

                              Да не се използва в аерозолни опаковки (спрейове)

                              188

                              Butoxyethanol
                              CAS № 111-76-2
                              ЕО № 203-905-0
                              етилен гликол монобутил етер (EGBE)

                              Разтворител в продукти за боядисване на коса с окислител

                              4,0 %

                              Да не се използва в аерозолни опаковки (спрейове)

                              Разтворител в продукти за боядисване на коса без окислител

                              2,0 %

                              Да не се използва в аерозолни опаковки (спрейове)“